ΚΑΝΟΝΙΣΜΟΣ (ΕΚ) αριθ. 2740/1999 ΤΗΣ ΕΠΙΤΡΟΠΗΣ της 21ης Δεκεμβρίου 1999 για θέσπιση των λεπτομερειών εφαρμογής του κανονισμού (ΕΚ) αριθ. 1447/1999 του Συμβουλίου της 24ης Ιουνίου 1999 περί πίνακος ενεργειών που θίγουν σοβαρά τους κανόνες της κοινής αλιευτικής πολιτικής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1447/99 του Συμβουλίου της 24ης Ιουνίου 1999(1) περί πίνακος ενεργειών που θίγουν σοβαρά τους κανόνες της Κοινής Αλιευτικής Πολιτικής, και ιδίως το άρθρο 2 παράγραφος 4, Εκτιμώντας τα ακόλουθα: (1) τα κράτη μέλη υποχρεούνται, δυνάμει του άρθρου 2 παράγραφος 1 του κανονισμού (ΕΚ) αριθ. 1447/99 του Συμβουλίου, να ανακοινώνουν στην Επιτροπή τις περιπτώσεις συμπεριφοράς που θίγουν σοβαρά τους κανόνες της κοινής αλιευτικής πολιτικής, οι οποίες αποκαλύφθηκαν από τις αρχές ελέγχου των κρατών μελών, καθώς και για τη συνέχεια που έδωσαν οι διοικητικές ή δικαστικές αρχές· (2) πρέπει συνεπώς να προσδιοριστούν οι προς ανακοίνωση λεπτομερείς πληροφορίες, τα χρονικά διαστήματα των ανακοινώσεων αυτών καθώς και το υπόδειγμα που πρέπει να χρησιμοποιείται για τις ανακοινώσεις των εν λόγω πληροφοριών· (3) η Επιτροπή, δυνάμει του άρθρου 2 παράγραφος 2 του κανονισμού (ΕΚ) αριθ. 1447/99 του Συμβουλίου, θέτει στη διάθεση του Συμβουλίου, του Ευρωπαϊκού Κοινοβουλίου και της Συμβουλευτικής Επιτροπής Αλιείας τις πληροφορίες που λαμβάνονται από τα κράτη μέλη· (4) είναι συνεπώς αναγκαίο να προσδιοριστούν οι λεπτομέρειες αναφορικά με τη διάθεση των εν λόγω πληροφοριών στα οικεία όργανα· (5) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Τα κράτη μέλη ανακοινώνουν στην Επιτροπή, με ηλεκτρονικό μέσο και αναφέροντας τον αριθμό φακέλου, όλες τις περιπτώσεις συμπεριφοράς που θίγουν σοβαρά τους κανόνες της κοινής αλιευτικής πολιτικής, οι οποίες απεκαλύφθησαν από τις αρχές ελέγχου των κρατών μελών και απετέλεσαν αντικείμενο πρακτικού, προσδιορίζουν τη φύση τους σύμφωνα με την τυπολογία του άρθρου 1 του κανονισμού (ΕΚ) αριθ. 1447/99 του Συμβουλίου και αναφέρουν τα συστατικά τους στοιχεία σύμφωνα με το υπόδειγμα του παραρτήματος Ι, χρησιμοποιώντας τους κωδικούς του παραρτήματος ΙΙ. 2. Τα κράτη μέλη γνωστοποιούν τον τύπο της διαδικασίας που κίνησαν σχετικώς με τα ανωτέρω, τις εκδοθείσες αποφάσεις (σε όλους τους βαθμούς), καθώς και την φύση των κυρώσεων που επιβλήθηκαν, στις ιδιαίτερες περιπτώσεις. 3. Τα κράτη μέλη ανακοινώνουν στην Επιτροπή τα δεδομένα αυτά, για πρώτη φορά πριν την 31η Μαρτίου 2001 για το έτος 2000 και έκτοτε, το αργότερο στις 31 Μαρτίου κάθε έτους, για το παρελθόν ημερολογιακό έτος. 4. Η ετήσια έκθεση των κρατών μελών περιέχει κάθε περίπτωση σοβαρής παράβασης, όπως αναφέρεται στην παράγραφο 1, που διαπιστώθηκε κατά το τελευταίο έτος, καθώς και κάθε περίπτωση διαπιστωθείσα προηγουμένως και για την οποία ελήφθη κατά το τελευταίο έτος απόφαση που μεταβάλλει την εξέλιξη του φακέλου. 5. Ο μορφότυπος για την ανακοίνωση, με ηλεκτρονικό μέσο, των σχετικών δεδομένων αποφασίζεται σε διαβούλευση με τα κράτη μέλη και την Επιτροπή. Άρθρο 2 Η Επιτροπή υποβάλλει στο Συμβούλιο, στο Ευρωπαϊκό Κοινοβούλιο και στη συμβουλευτική επιτροπή αλιείας συνολικό απολογισμό, ανά κράτος μέλος, των στοιχείων που λήφθηκαν από τα κράτη μέλη δυνάμει του άρθρου 1, το αργότερο την 1η Ιουνίου εκάστου έτους. Άρθρο 3 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Δεκεμβρίου 1999.

[Source: multi_eurlex | Tokens: 3299]